6 mm ARC

6 mm Advanced Rifle Cartridge (ARC) (6×38 mm) er en 6 mm-riflepatron lansert av Hornady i 2020 som en langholdspatron til AR-15-riflen. Patronen ble opprinnelig utviklet på forespørsel fra det amerikanske forsvarsdepartementet, men blir også markedsført mot jegere og konkurranseskyttere.

6 mm-kuler (0.243 tommer) er kjent for høy ballistisk koeffisient på grunn av deres relativt lange og tynne form, hvilket gir mindre luftmotstand og dermed mindre tap av kinetisk energi på lange avstander. Samtidig med offentliggjøringen av patronen i 2020 lanserte Hornady også fabrikkammunisjon med kulevekter på 6.7, 6.8 og 7.0 gram (103, 105 og 108 grain) rettet mot jegere og sportsskyttere. Disse patronene var oppgitt til å ha G1 ballistiske koeffisienter på henholdsvis 0.512, 0.530 og 0.536.

Kompatibilitet med AR-15 
Sammenlignet med en AR-15 i .223 Remington trengs det skiftes pipe, magasin og sluttstykke for å konvertere til 6 mm ARC. Bolthodet på 6 mm ARC er av samme type som benyttes i 6.5 mm Grendel, og 6.5 mm Grendel magasiner har ifølge enkelte kilder vist seg å fungere bra med 6 mm ARC under testing. 6 mm ARC kan også være en egnet kamring for korte mini-lengde sylinderlås-rifler.

Flere våpenprodusenter har annonsert at de vil tilby våpen kamret i 6 mm ARC.

Sammenligning med andre patroner

Sammenlignet med .223 Remington 
.223 Remington/5.56×45 NATO har mindre rekyl og lettere ammunisjon, men 6 mm ARC har bedre ytelse på langhold i form av mindre vindavdrift og mindre energitap.

Sammenlignet med .308 Winchester 
.308 Winchester/7.62 x 51mm NATO har mer rekyl og høyere utgangsenergi, men vil som regel beholde mindre av energien sin på lengre avstander grunnet lavere ballistisk koeffisient. 6 mm ARC har mindre rekyl, og har som regel høyere ballistisk koeffisient hvilket fører til mindre vindavdrift og mindre energitap på lengre avstander. 6 mm ARC har i tillegg bedre gjennomtrengningsevne (høyere tverrsnittbelastning), og ammunisjonen veier mindre.

Sammenlignet med andre 6 mm-patroner 
6 mm ARC er en fabrikkpatron som har mange likheter med villkattpatronen 6 mm AR. Hylsevolumet til 6 mm ARC er om lag 2.20 milliliter (34 grain med vann), og volumet derfor ligger mellom de to populære benkeskyte-patronene 6 mm PPC med 2.10 ml (32 grain med vann) og 6 mm BR på 2.50 ml (38.5 grain med vann). Imidlertid skiller 6 mm AR og 6 mm ARC seg fra de to nevnte benkeskyte-patronene med at de er utformet med en 30 graders skulder for å sikre pålitelig mating i en AR-15 rifle.

Lengre langholdspatroner i AR-10-lengde  som 6XC, 6×47mm Lapua, 6.5×47mm Lapua, 6 mm Creedmoor og 6.5 mm Creedmoor har bedre ytelse på lange hold enn 6 mm ARC, men har mer rekyl, samt at de er for lange til å passe i en AR-15.

Se også 
 "6 mm Optimum", et konsept om en 6 mm-patron som kombinerer de beste egenskapene til patronene 5.56×45 NATO og 7.62x51 NATO.
 .223 Remington
 .224 Valkyrie
 6 mm AR

Referanser 

Patroner